**Sărbătoarea Bunei-Vestiri în Teologia Ortodoxă. Elemente de istorie, rânduială și spiritualitate liturgică**

**Abstract**

Teza de doctorat intitulată *Sărbătoarea Bunei-Vestiri în Teologia Ortodoxă. Elemente de istorie, rânduială și spiritualitate liturgică* este structurată în patru capitole distincte, urmate de concluziile cercetării, și de referințele bibliografice.

În demersul de redactare al primului capitol, am utilizat metoda istorică, descriptivă, exegetică și comparativă pentru a descrie simbolismul evenimentului Bunei-Vestiri prezentat atât de Sfântul Apostol și Evanghelist Luca (Luca 1, 26-38), cât și în scrierile apocrife: Protoevanghelia lui Iacob, Evanghelia lui Pseudo-Matei și Odele lui Solomon. În aceeași manieră de prezentare, folosind aceleași metode, am prezentat în subcapitolul al III-lea elementele mariologice: („paralela Adam cel Vechi-Adam Cel Nou”, „paralela Eva-Fecioara Maria”, „neascultarea Evei-ascultarea Fecioarei Maria”, „necredința Evei-credința Fecioarei Maria”, „glasul șarpelui-glasul Arhanghelului Gavriil”, „omul cel vechi-omul cel nou”) dezvoltate de câțiva autori creștini timpurii, plecând de la narațiunea lucanică: Sfântul Ignatie al Antiohiei (†107), Sfântul Policarp al Smirnei (†155), Sfântul Iustin Martirul și Filosoful (†165), Sfântul Irineu de Lyon (†202) și Tertulian (†240).

În capitolul al II-lea, cu ajutorul metodei istorice și descriptive, din cuprinsul a patruzeci și trei de omilii dedicate sărbătorii Bunei-Vestiri, am identificat atât tematicile, cât și lecturile/cântările intonate în cadrul slujbelor ce încadrau acest Praznic Împărătesc.

Scopul prezentării numeroaselor omilii, în cheie cronologică, este multiplu. Pe de o parte, am abordat această metodă de cercetare pentru a sublinia preocupările febrile timpurii ale Părinților și Scriitorilor Bisericești, care și-au exprimat reverența față de Maica Domnului, iar pe de altă parte, pentru a crea un tablou amănunțit al surselor imnografice și istorice cu privire la sărbătoarea Bunei-Vestiri, care să-mi genereze accesul facil în demersul de redactare a istoricului Praznicului.

La capitolul al III-lea, pe baza câtorva documente istorice cu caracter liturgic, și omilii prezentate la capitolul al II-lea, din *Patrologia Graeca*, *Latina* și *Orientalis*, dedicate Praznicului, am descris originea, evoluția și modul de celebrare al sărbătorii Bunei-Vestiri atât în spațiul oriental, cât și în cel occidental. Principalele zone ale lumii creștine care au făcut obiectul de cercetare al acestui capitol sunt următoarele: Constantinopol, Palestina, Siria, Asia Mică, Alexandria, Italia și Nordul Africii. În acest capitol predomină metoda istorică și descriptivă.

În cuprinsul capitolului al IV-lea, am făcut trecerea de la partea istorică la partea imnografică, lecționară, tipiconală și iconografică a Praznicului Bunei-Vestiri. Am delimitat acest capitol în șase subcapitole distincte, în care am analizat sărbătoarea Bunei-Vestiri din punct de vedere imnografic, lecționar, tipiconal și iconografic.

Primele două subcapitole le-am dedicat descrierii teologiei imnografice a sărbătorii Bunei-Vestiri și teologiei imnografice a sărbătorii Bunei-Vestiri reflectată în Imnul-Acatist, în care am prezentat principalele surse ale imnelor, și am descris următoarele tematici imnografice pe baza imnelor dedicate Praznicului: sfatul cel rânduit de Dumnezeu, scara din visul Patriarhului Iacob, rugul aprins, ploaia pe lână, norul cel ușor, paralela Eva-Fecioara Maria, tristețea Evei-bucuria Fecioarei Maria, conceperea feciorelnică prin lucrarea Duhului Sfânt a Mântuitorului Iisus Hristos în pântecele Fecioarei Maria, restaurarea ontologică a omului în Persoana divino-umană a Mântuitorului Iisus Hristos, mijlocirea Maicii Domnului, pururea-fecioria Maicii Domnului, smerenia Fecioarei Maria și restaurarea creației în Persoana divino-umană a Mântuitorului Iisus Hristos. În demersul de redactare al acestui subcapitol predomină metoda istorică, exegetică, descriptivă și comentariului liturgic.

În subcapitolul al III-lea, cu ajutorul metodei istorice și descriptive, am enumerat lecturile și cântările dedicate sărbătorii Bunei-Vestiri menționate în trei lecționare din zone și perioade diferite: *Lecționarul* Georgian din Ierusalim, *Lecționarul* Sirian de Est și *Lecționarul* Nestorian din Mosul.

Subcapitolul al IV-lea l-am dedicat analizei tipiconale a sărbătorii Bunei-Vestiri, în cuprinsul căruia am prezentat particularitățile tipiconale ale sărbătorii Bune-Vestiri, menționate în diverse Tipicoane, din perioade și zone diferite ale lumii creștine, pe care le-am analizat cronologic. Metodele tributare redactării acestui subcapitol sunt următoarele: istorică și descriptivă.

În subcapitolul al V-lea, cu ajutorul unui tabel, am enumerat slujbele specificate de cartea de cult numită *Triod*, care se săvârșesc în ziua Înainte-Prăznuirii Bunei-Vestiri, în ziua Bunei-Vestiri, și în ziua Odovaniei Praznicului, în funcție de perioada din Postul Mare în care cade Praznicul. În acest subcapitol, predomină metoda comparativă.

În subcapitolul al VI-lea, după ce am realizat o scurtă incursiune istorică cu caracter general asupra icoanei ortodoxe, am descris semnificațiile teologico-duhovnicești ale icoanei Bunei-Vestiri, cuprinse în elementele ce alcătuiesc recuzita icoanei: bolta cerească, raza, Arhanghelul Gavriil, Maica Domnului, Templul din Ierusalim și flamura/eșarfa sângerie.